เด็ก 14 ยะลา เลี้ยงกระบองเพชรจิ๋วนับพันต้น หารายได้ช่วงโควิด-19 เรียนออนไลน์
เด็กยะลา วัย 14 ปี ใช้เวลาว่างหลังเรียนออนไลน์ในช่วงสถานการณ์โควิด-19 หันมาเลี้ยงแคคตัส หรือกระบองเพชรจิ๋ว จากจุดเริ่มต้นครั้งแรกเพียง 1 ต้น ไม่ถึงปีขยายพันธุ์ได้นับพันต้น มีรายได้จากการไลฟ์สด Facebook รวมถึงขายหน้าร้าน เพื่อเป็นทุนต่อยอดเลี้ยงเพิ่ม“น้องเต๋อ” เด็กชาย ปณิธาน เจริญสุข นักเรียนโรงเรียนเดอะบัดดี้จีเนียสคูล หาดใหญ่  จังหวัดสงขลา เล่าให้ฟังว่า การเลี้ยงแคคตัสเกิดจากความชื่นชอบ ในช่วงที่โรงเรียนปิดจากสถานการณ์โควิด-19 กลับมาอยู่บ้านที่ยะลา เรียนออนไลน์ พอได้ไปเดินตลาดเห็นแคคตัส ก็ชื่นชอบ สวย แปลกตาดี ได้ซื้อกลับมาลองเลี้ยง โดยศึกษาวิธีเลี้ยงจาก YouTube Facebook เลี้ยงมาเรื่อยๆ จากเริ่มต้นเพียงต้นเดียว ต้นแรกเอาไปขาย พอขายได้ราคาแพงกว่าก็นำเงินไปซื้อต้นอื่นมาขยายพันธุ์ต่อ ซึ่งจะทำทั้งแบบเพาะเมล็ด ผสมเกสร จนกระทั่งมีนับพันต้น หลากหลายชนิดทั้งประเภท แคคตัส หนามไม่เจ็บ หนามโหดๆ ไม่มีหนามส่วนการขายก็จะเน้นไลฟ์ Facebook ทางเพจ PJ Cactus รวมทั้งวางขายหน้าร้านของแม่  ราคาเริ่มต้นที่ ต้นละ 1 บาท 3 ต้นร้อย ไปถึงหลักหมื่น ที่ผ่านมาเคยไลฟ์สดขายได้สูงสุด  6,000 บาท เงินที่ได้ก็จะไปซื้อไม้มาต่อและให้แม่ด้วย ไว้เรียน ตอนนี้ก็ทำมาได้เกือบปีแล้ว ในช่วงที่มีโควิด-19 ระบาดขณะที่ คุณแม่ลภัสรดา เจริญสุข เจ้าของร้านณัฐนันท์ดอกไม้สด หน้าโรงเรียนมานะ ยะลา  ถนนเทศบาล บอกว่า เดิมน้องจะเรียนอยู่มาเลย์ พอช่วงโควิด-19 ก็กลับมาเรียนออนไลน์ที่บ้าน  ส่วนการเลี้ยงแคคตัส น้องก็คิดจะเลี้ยงเอง เราก็เพียงแต่ผลักดันให้กำลังใจ พูดคุย ช่วยกันแก้ปัญหาให้กับลูก ลูกชอบอะไรก็จับมือไปด้วย ทุกอย่างศึกษาข้อมูลร่วมกัน เริ่มแรกก็จะมีโรงเรือนเล็กๆ ทำบนดาดฟ้าบ้าน พอเห็นความตั้งใจของลูก ได้ขยายไปเรื่อยๆ จนพื้นที่ปลูกเต็มดาดฟ้า  แล้วก็สอนทำรูปแบบธุรกิจ ถ้าซื้อไม้อย่างเดียว เงินต้องใช้เยอะ ให้ลูกไปศึกษา ต่อยอดซื้อเพื่อจำหน่ายด้วย ซื้อเพื่อทำแม่พันธุ์ด้วย เค้าก็จะแบ่งแยกเงินเอง กำไรที่ได้ก็จะนำมาเก็บออมส่วนหนึ่ง และอีกส่วนเป็นเงินลงทุนซื้อไม้ต่อ และก็มีการทำบัญชีรับ-จ่าย กำไร ขาดทุน เป็นการฝึกให้เด็ก ได้ทำงานจริง ประสบปัญหา ก็สามารถแก้ได้ เป็นโรงเรียนชีวิตจริง ที่เราสามารถสนับสนุนต่อยอดให้ลูกได้